Demon Slayer

Demon Slayer (jaapani keeles 鬼滅の刃 (Kimetsu no Yaiba) on jaapani autori Koyoharu Gotouge manga, mis ilmus ajakirjas Weekly Shōnen Jump 2016. aasta veebruarist kuni 2020. aasta maini. Manga on avaldatud 23 tankōboni köites.

Lugu jälgib teismelist Tanjiro Kamadot, kellest saab deemonitetapja pärast seda, kui deemon tapab kogu tema pere. Ainus ellujäänu on tema noorem õde Nezuko Kamado, kes saab ise deemoniks.

2019.–2025. aastatel oli mangat müüdud üle 220 miljoni eksemplari, mis tegi sellest ühe kõigi aegade enimmüüdud mangasarja. Kriitikud on mangat kiitnud selle kunstistiili, süžee, märulistseenide ja tegelaskujude eest. "Demon Slayeri" frantsiis on üks kõigi aegade tulusamaid.

 Anime adaptatsioon 
Animestuudio Ufotable poolt loodud mangal põhineva animesarja esimene hooaeg oli eetris 2019. aasta aprillist septembrini ja koosnes kokku 26 episoodist. 2020. aasta oktoobris ilmus film "Demon Slayer: Mugen Train", millest sai kõigi aegade enim tulu teeninud animefilm. 

Anime teine hooaeg, mis koosnes 18 episoodist, oli eetris 2021. aasta oktoobrist kuni 2022. aasta veebruarini. Kolmas hooaeg, mis koosnes 11 episoodist, oli eetris 2023. aasta aprillist juunini. Neljas hooaeg, mis koosnes 8 episoodist, oli eetris 2024. aasta maist juunini. Lisaks ilmus 2025. aastal esimene film triloogiast "Lõpmatuse loss" ("Infinity Castle"). 

Film "Demon Slayer: Infinity Castle" kuulub 2025. aasta viie enimteeninud filmi hulka, mille kogutulu on ligikaudu 730 miljonit dollarit. 

 Süžee 

 Maailm 
Manga tegevus toimub Jaapanis Taishō ajalstul, kus eksisteerib salajane organisatsioon, mis nimetab end Deemonitetapjateks (jaapani k. 鬼殺隊; Kisatsutai / inglise k. Demon Slayer Corps). Organisatsiooni peamine eesmärk on deemonitega võitlemine. Deemonid olid kunagi inimesed, kellel on üleloomulikud võimed, nagu üliinimlik jõud, kiire taastumine ja erilised võimed, mida nimetatakse veremaagiaks (jaapani k. 血鬼術; Kekkijutsu / inglise k. Blood Demon Arts). Deemonid jagunevad mitmesse rühma. On tavalised deemonid, kes on nõrgad ning deemonid, kes suudavad kasutada veremaagiat. Kõige võimsamad on "12 kuu deemonid" ehk Muzani eliitväed. Need jagunevad kaheks: kuus "Alam-kuu" deemonit (jaapani k. 下弦; Kagen / inglise k. Lower Rank) ja kuus "Ülem-kuu" deemonit (jaapani k. 上弦; Jōgen / inglise k. Upper Rank). Alam-kuu deemonid on tugevamad kui tavalised deemonid, kuid Ülem-kuu deemonid on erakordselt ohtlikud — nad on Muzanile kõige lähedasemad ja tema usaldusväärseimad käsilased. Ülem-kuu deemonid on sajandite jooksul tapnud kõige rohkem deemonitapjaid ning omavad äärmiselt kõrget taastumis- ja ründevõimet. 

Deemonite tapjad on inimesed, kuid nad kasutavad spetsiaalseid hingamisstiile (jaapani k. 呼吸法; Kokyū Hō / inglise k. Breathing Style). Need hingamistehnikad annavad neile üliinimliku jõu, võimed ja suurenenud vastupidavust, mis võimaldab neil deemonitega tõhusalt võidelda. Mangas esines mitmeid hingamisstiile. Kõige olulisem neist oli päikesehingamine, millest tuletati järgmised stiilid: leegi-, vee-, tuule-, kivi-, äikese-, lille-, putuka-, armastuse-, heli-, udu-, kuu- ja metsahingamine. Kõige võimsamaid deemonitetapjaid tuntakse kui hashirasid (jaapani k. 柱; Hashira / inglise k. Hashira). Hashirad saavad selle tiitli pärast paljude kõrgtaseme deemonite tapmist.

 Lugu 

 Köited 1–7 
Tanjiro Kamado elab mägedes koos oma suure perega, kuid pärast isa surma saab temast oma õdede-vendade peamine toitja. Ühel päeval avastab ta, et deemon on tapnud kogu tema pere. Ellu jääb ainult tema õde Nezuko, kes on ise deemoniks muutunud. Tanjiro kaitseb teda vee-hashira Giyu Tomioka eest ja vannub, et leiab viisi, kuidas õde taas inimeseks muuta. Giyu saadab ta meistri Sakonji Urokodaki juurde, kus Tanjiro treenib kaks aastat ja saab lõpuks deemonitetapjaks.

Tanjiro kohtub Muzan Kibutsujiga – deemoniga, kes tappis tema perekonna ja on kõigi deemonite looja. Muzan on kõige võimsam deemon, kelle ainus nõrkus on päike ja ta on seadnud endale eesmärgiks leida viis, kuidas mitte päikest karta. 

Poiss teeb koostööd deemon Tamayoga, kes püüab Muzani peatada ja luua ravimit, mis võimaldaks deemoneid tagasi inimesteks muuta. Ta võitleb deemonitega koos oma uute sõprade Zenitsu Agatsuma ja Inosuke Hashibiraga. Kui hashira'd saavad teada ebatavalisest deemonist, kes võitleb deemonitega, korraldavad nad kohtumõistmise, mille käigus tunnistatakse Nezuko ja Tanjiro Deemonitetapjate organisatsiooni liikmeteks.

 Köited 7–8 
Tanjiro astub koos oma sõpradega "Mugeni" rongi, et kohtuda tule-hashira Kyojuro Rengokuga. Reisi ajal kohtuvad nad deemoni Enmuga, kes on Alam-kuu tugevaim deemon. Enmul on võime tappa inimesi nende unes: kui inimene sureb unenäos, siis sureb ta ka päriselus. Tanjiro ja tema sõbrad suudavad aga lõksust vabaneda, Enmu alistada ja reisijaid kaitsta. 

Peagi ilmub Ülem-kuu deemon, kolmanda astme Akaza. Järgnev lahing Kyojuro ja Akaza vahel lõpeb sellega, et Kyojuro saab surmavad haavad. Oma viimastel hetkedel tunnistab ta Tanjiro ja Nezuko oma tõelisteks kaaslasteks ja sõpradeks. Kui koidik läheneb, põgeneb Akaza, sest päikesevalgus on deemonitele surmav. Tanjiro hüüab talle järele ja nimetab teda argpüksiks. Ta ütleb, et deemonid ründavad öösiti, kuid päeval põgenevad. Pärast neid sõnu võttis Akaza eesmärgiks Tanjiro tappa.

 Köited 8–11 
Neli kuud pärast "Mugeni" rongi juhtumit korraldab heli-hashira Tengen Uzui missiooni punaste laternate kvartalisse. Tengen moodustab meeskonna ja saadab Tanjiro, Zenitsu ja Inosuke naisteks maskeeritult kvartalisse. Tanjiro kohtub Daki ja tema venna Gyutaroga, Ülem-kuu kuuenda astme deemonitega ja missioon muutub lahinguks võimsate deemonitega. Raske võitluse järel suudavad nad koos alistada nii Daki kui ka tema venna Gyutaro. 

Samal ajal kogub Muzan oma lossi allesjäänud deemoneid, et teha uus plaan. Võit kahe Ülem-kuu deemoni üle on oluline moment – see näitab, et deemonitetapjad on nüüd võimelised vastu astuma ka Muzani kõige tugevamatele deemonitele.

 Köited 12–15 
Tanjiro mõõgad purunevad lahingutes üha uuesti ning mõõgameister Hotaru Haganezuka ei taha neid enam parandada. Tanjiro läheb "Seppade külla" (jaapani k. 刀鍛冶の里; Katanakaji no Sato / inglise k. Swordsmith Village), mis on salajane asupaik, kus töötavad kõik Deemonitetapjate organisatsiooni mõõgasepad.

Seal kohtub ta armastuse-hashira Mitsuri Kanrojiga, udu-hashira Muichiro Tokitoga ning deemonitapja Genya Shinazugawaga. Varsti ründavad küla kaks Ülem-kuu deemonit – viienda astme Gyokko ja neljanda astme Hantengu. Ühiste jõupingutustega suudavad Tanjiro ja tema kaaslased mõlemad vaenlased alistada.

Pärast ööd avastas Nezuko, et suudab päikesevalgust taluda. Muzan saab sellest teada ja usub, et Nezuko neelamine annaks talle võimaluse ületada oma kõige suurem nõrkus, milleks on päikesevalgus ning saada seeläbi piiramatu jõud.

 Köited 15–16 
Pärast võitu deemonite üle "Seppade külas" korraldavad hashira'd ühistreeninguid, et tugevdada oma oskusi ja äratada "märke" (jaapani k. 鬼殺痣; Kisatsu Aza / inglise k. Demon Slayer Mark). Need märgid suurendavad deemonitetapjate jõudu, kuid lühendavad tema elu. Samal ajal taastub Tanjiro tõsistest vigastustest.

Muzan leiab Deemonitetapjate organisatsiooni peakorteri ja ründab seda. Rünnaku ajal ohverdab end organisatsiooni juht Ubuyashiki, et Muzani nõrgestada ja anda deemonitetapjatele aega taasgrupeerumiseks. Kõik peakorteris viibijad on lõksus Muzani loodud "Lõpmatuse lossis" (jaapani k. 異空間無限城; Ikūkan Mugen-jō / inglise k. Infinity Castle), kus algab otsustav lahing.

Lõpmatuse Lossis kohtuvad Deemonitetapjad otsustavas lahingus Ülem-kuu deemonitega: Zenitsu alistab oma endise kaaslase Kaigaku, Tanjiro koos Giyuga võidavad Akaza, kes oli Tanjiro vastane "Mugeni" rongis. Putuka-hashira Shinobu Kocho ja Inosuke alistavad teise astme deemoni Dōma, kes tappis kunagi Shinobu vanema õe lille-hashira Kanae Kocho. Muichirō, Genya ja kivi-hashira Gyomei Himejima võitlevad esimese astme deemoni Kokushiboga. Kuigi paljud demonitetapjaid hukkuvad või saavad surmavaid haavu, õnnestub neil kõik Ülem-kuu deemonid hävitada.

Viimases lahingus astuvad Tanjiro ja organisatsiooni liikmed vastamisi Muzaniga. Kõigi liitlaste ühise pingutuse tulemusel õnnestub Tanjirol lõpuks Muzan alistada, ehkki raskete kaotustega.

Vahetult enne surma üritab Muzan muuta Tanjirot uueks deemonikuningaks, kuid Nezuko ja Kanao päästavad ta, manustades talle ravimit, mis muudab deemonid uuesti inimesteks. Tanjiro ärkab taas inimesena, deemonid on hävitatud ning Deemonitetapjate organisatsioon saadetakse laiali. Tanjiro, Nezuko, Zenitsu ja Inosuke naasevad koju ja alustavad uut, rahulikku elu.

 Viimane episood 
Aeg läheb edasi ning lugu viib meid tänapäeva Tokyosse, kus deemonid on juba hävitatud ja rahu on taastunud. Juttu on "Deemonitapjate" organisatsiooni järeltulijatest ja taas­sündinutest, kes elavad nüüd tavapärast elu.

 Populaarsus pärast anime adaptatsiooni 
pisi|Demon Slayer'i (kostüümimäng) cosplay 
Teose populaarsus kasvas veelgi pärast seda, kui see 2019. aastal anime-telesarjana ekraniseeriti. Erinevalt paljudest varasematest menukitest, mille populaarsus püsib tavaliselt stabiilne kogu sarja jooksul, eristus see teos järjest kasvava populaaruse poolest. Katayama sõnul ei olnud ta kümne aasta jooksul ettevõttes midagi sellist näinud ega osanud oodata, et animesari nii suure edu saavutab.

Katayama selgituse kohaselt peitub teose populaarsuse põhjus selles, et: "Seda on lihtne mõista ka põhikooli- ja keskkooliõpilastel, kuid samal ajal säilib autori omanäoline stiil. Populaarsus tuleneb nii Gotooge varasematest raskustest saadud kogemusest kui ka tema loomupärasest andest."

 Viited 

Kategooria:Manga
Kategooria:Mangasarjad
Kategooria:Anime
Kategooria:Animesarjad